钦定古今图书集成/明伦汇编/官常典/第068卷 > 武昌王浑
## 钦定古今图书集成/明伦汇编/官常典/第068卷 > 武昌王浑

按《宋书》本传：“武昌王浑，字休渊，文帝第十子也。元嘉
二十四年，年九岁，封汝阴王，食邑二千户。为后军将
军，加散骑常侍。索虏南寇，破汝阴郡，徙浑为武昌王。
少而凶戾，常出石头，怨左右人，援防身刀斫之。元凶
弑立，以为中书令。山陵夕，裸身露头，往散骑省戏，因
弯弓射通直郎周朗，中其枕，以为笑乐。世祖即位，授”
征虏将军、南彭城东海二郡太守，出镇京口。孝建元年，迁使持节、监雝梁南北秦四州荆州之竟陵随二
郡诸军事、宁蛮校尉、雝州刺史，将军如故。浑至镇，与
左右人作文檄，自号楚王，号年为“永光元年”，备置百
官，以为戏笑。长史王翼之得其手迹，封呈世祖，上使
有司奏免为庶人，下太常，绝其属籍，徙付始安郡。上
遣员外散骑侍郎戴明宝诘浑曰：“我与汝亲则同气，
义则君臣，遣任西蕃，以同磐石，云何一旦反欲见图？
文檄处分，事迹炳然，不忠不义，乃可至此。岂唯天道
助顺，逆志难克，如其凶图获逞，天下谁当相容？前事
不远，足为鉴诫。加以频岁衅难，非起外人，唯应相与
厉精，以固《七百》。汝忽复构此，良可悲惋。国虽有典，我
亦何忍极法！好自将养，以保松乔之寿。”逼令自杀，即
葬襄阳，时年十七。大明四年，听还葬母江太妃墓次。
太宗即位，追封为武昌县侯。王翼之字季弼，琅邪临
沂人，晋黄门侍郎徽之孙也。官至御史中丞、会稽太
守、广州刺史，谥曰肃子。